Vyf sterf in Gauteng-botsingArgieffoto: ER24 Vyf mense is dood toe twee voertuie Sondagoggend vroeg op die N14 in Gauteng gebots het. Russel Meiring, woordvoerder van ER24, het gesê paramedici het albei voertuie in die middel van die pad aangetref. Daar was vyf insittendes in een van die voertuie en een in die ander voertuig. Toe paramedici die eerste voertuig ondersoek, het hulle die liggame van twee van die oorledenes steeds binne die voertuig gevind terwyl die derde persoon kritiek beseer was. “Die twee ander insittendes is uit die voertuig geslinger en het noodlottige beserings opgedoen,” het hy gesê. Volgens Meiring het paramedici onmiddellik begin om die beseerde passasier te behandel, maar hy is op die toneel dood. Die bestuurder van die ander motor is in ŉ kritieke toestand na ŉ nabygeleë hospitaal gehaas. “Die oorsaak van die botsing is nog nie vasgestel nie, maar plaaslike owerhede was op die toneel om die ongeluk te ondersoek,” het hy gesê.